SA gereed om vierde vlaag te beveg(Argieffoto: Facebook) Dr. Joe Phaahla, die minister van gesondheid, en talle ander kenners sê Suid-Afrikaners hoef nie angstig oor die nuwe Omikron-variant, óf ŉ moontlike vierde vlaag van die pandemie te wees nie. Die kenners meen die land het die afgelope 20 maande reeds drie golwe agter die rug en meen Suid-Afrikaners gaan hulle nie deur ŉ vierde vlaag laat onderkry nie. Hulle het die versekering gegee dat die land se gesondheidstelsel voorbereid is op ŉ volgende vlaag en het ŉ beroep op mense gedoen om hulself te beskerm deur die nodige veiligheidsmaatreëls, soos gebruiklik, na te kom. Die kenners het Maandag ook benadruk dat hulle nié van mening is dat die instel van reisbeperkings nodig is nie. Wetenskaplikes het Donderdag die voorkoms van die nuwe B.1.1.529-variant – Omikron – in Botswana en Suid-Afrika bevestig. Hulle het gewaarsku dat die variant minstens 32 mutasies bevat wat in stekelproteïen geleë is. Dit is die gedeelte van die virus wat die meeste entstowwe gebruik om die immuunstelsel teen Covid-19 te versterk. Volgens Phaahla werk wetenskaplikes onverpoos om inligting oor die nuwe variant te versamel. Dit sluit in hoe oordraagbaar dit is, of dit sekere ouderdomsgroepe meer raak asook hoe doeltreffend die entstof teen die variant is. Prof. Salim Abdool Karim, voormalige voorsitter van die ministeriële advieskomitee oor Covid-19, sê hoewel hulle nog nie genoeg inligting oor die nuwe variant het nie, kan voorlopige inligting uit die variant se mutasies verkry word. Hy sê sommige van die mutasies van die nuwe variant is bekend via die vorige variante – Beta, Delta en Gamma – en wetenskaplikes sal naastenby weet waarmee hulle te doen het. “Daar sal noukeurig dopgehou word of die nuwe variant mense sieker maak en of dit immuun-ontduiking toon,” het Karim bevestig. Dr. Unben Pillay, ŉ algemene praktisyn in Gauteng, sê volgens voorlopige inligting is die nuwe variant se sogenaamde griepsimptome soortgelyk aan dié van vorige variante, maar dit is nog te vroeg om dit met sekerheid te bevestig. Kundiges sê die feit dat nuwe gevalle baie vinnig toeneem kan ŉ aanduiding wees dat dit meer aansteeklik is. Die variant het in ŉ kort tydperk reeds oor die hele Suid-Afrika versprei en is ook al in verskeie ander lande aangemeld. Volgens Karim word die vierde vlaag nou wêreldwyd waargeneem en neem die aantal Covid-19-gevalle regoor die wêreld toe. Teen Maandag is altesame 2 858 nuwe Covid-19-gevalle in Suid-Afrika aangemeld. Dit is ŉ beduidende toename van die minder as 300 nuwe gevalle wat twee weke gelede aangemeld is. Die positiwiteitskoers het ook van 1% na byna 10% binne twee weke gestyg. Meeste gevalle in Gauteng, onder jonger mense Altesame 81% van die nuwe infeksies is in Gauteng aangemeld. Volgens Michelle Groome, verbonde aan die Nasionale Instituut vir Oordraagbare Siektes (Nios), is die meeste van dié infeksies onder mense jonger as 25. Groome sê dit kan wees omdat jong mense in dié ouderdomsgroep geneig is om meer te sosialiseer. Daar was die afgelope tien dae ’n beduidende toename in hospitaliserings in Gauteng, met die meeste wat in Tshwane aangemeld is. Altesame 455 hospitaalopnames is tussen 11 en 28 November in die Jakarandastad aangemeld. Volgens dr. Waasila Jassat, ook verbonde aan Nios, was daar ŉ toename in hospitaalopnames in Tshwane onder babas en kleuters tussen nul en twee jaar. Dié ouderdomsgroep maak sowat 70% van alle hospitaliserings in die stad uit, gevolg deur diegene bo 80 jaar oud. “Dit is onduidelik of die babas en kleuters as voorsorgmaatreël gehospitaliseer word, of werklik ernstig siek is. Daar moet nogtans as voorsorgmaatreël meer pediatriese beddens beskikbaar gemaak word,” waarsku Jassat. Volgens Jassat is nog geen sterftes weens die nuwe variant aangeteken nie. Pillay sê op grondvlak is daar ’n toename in die aantal Covid-19-gevalle onder ongeënte asook ingeënte mense. “Die ingeënte mense vaar egter beter as diegene wat nie ingeënt is nie.” Reisbeperkings ‘nutteloos’ Volgens Karim baat niemand by die instel van reisbeperkings nie omdat 11 lande reeds die voorkoms van die nuwe variant aangemeld het. “Om lande in Suider-Afrika te isoleer is nutteloos en ongevraagd,” sê Karim. “Ons beskik oor ’n doeltreffende vyfpuntplan om die verspreiding van die virus deur internasionale vlugte te bekamp. Die sluit van grense is drasties.” Phaahla het vroeër gesê die optrede van lande om reisbeperkings in te stel is drakonies en strydig met die aanbevelings van die Wêreldgesondheidsorganisasie (WGO). Die WGO het lande afgeraai om reisbeperkings in te stel terwyl daar nog min wetenskaplike bewyse oor die nuwe variant is.